CELEX: 32021D1990
Language: sk
Date: 2021-11-15 00:00:00
Title: Rozhodnutie Rady (SZBP) 2021/1990 z 15. novembra 2021, ktorým sa mení rozhodnutie 2012/642/SZBP o reštriktívnych opatreniach vzhľadom na situáciu v Bielorusku

16.11.2021   
               
               
                  SK
               
               
                  Úradný vestník Európskej únie
               
               
                  L 405/10
               
            
         ROZHODNUTIE RADY (SZBP) 2021/1990
         z 15. novembra 2021,
         ktorým sa mení rozhodnutie 2012/642/SZBP o reštriktívnych opatreniach vzhľadom na situáciu v Bielorusku
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 15. októbra 2012 prijala rozhodnutie 2012/642/SZBP (1)o reštriktívnych opatreniach voči Bielorusku.
                  
               
                     (2)
                  
                  
                     Európska rada prijala na zasadnutí 21. a 22. októbra 2021 závery, v ktorých vyhlásila, že nebude akceptovať žiadny pokus tretích krajín o zneužitie migrantov na politické účely, odsúdila všetky hybridné útoky na hraniciach EÚ a potvrdila, že bude náležite reagovať. Zdôraznila, že EÚ bude pokračovať v boji proti prebiehajúcemu hybridnému útoku bieloruského režimu, okrem iného aj bezodkladným prijatím ďalších reštriktívnych opatrení proti osobám a právnym subjektom v súlade so svojím postupným prístupom.
                  
               
                     (3)
                  
                  
                     Vzhľadom na vážnosť situácie sa Rada domnieva, že kritériá určenia v smernici 2012/642/SZBP by sa mali zmeniť, aby sa umožnilo uplatňovanie cielených reštriktívnych opatrení voči fyzickým alebo právnickým osobám, subjektom alebo orgánom, ktoré organizujú činnosti Lukašenkovho režimu uľahčujúce ilegálne prekračovanie vonkajších hraníc Únie alebo presun zakázaného tovaru a ilegálny presun obmedzeného tovaru vrátane nebezpečného tovaru na územie členského štátu, alebo k týmto činnostiam prispievajú.
                  
               
                     (4)
                  
                  
                     Rozhodnutie 2012/642/SZBP by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie 2012/642/SZBP sa mení takto:
            
                        1.
                     
                     
                        Článok 3 ods. 1 sa nahrádza takto:
                        
                           „1.   Členské štáty prijímajú potrebné opatrenia, aby zabránili vstupu na svoje územia alebo prechodu cez svoje územia osobám uvedeným v prílohe, ktoré:
                           
                                       a)
                                    
                                    
                                       sú zodpovedné za vážne porušenia ľudských práv alebo za represie voči občianskej spoločnosti a demokratickej opozícii, alebo ktorých činnosti iným spôsobom vážne ohrozujú demokraciu alebo právny štát v Bielorusku, a všetkým osobám, ktoré sú s nimi spojené;
                                    
                                 
                                       b)
                                    
                                    
                                       majú prospech z Lukašenkovho režimu alebo ho podporujú; alebo
                                    
                                 
                                       c)
                                    
                                    
                                       organizujú činnosti Lukašenkovho režimu, alebo k nim prispievajú, uľahčujúce:
                                       
                                                   i)
                                                
                                                
                                                   ilegálne prekračovanie vonkajších hraníc Únie; alebo
                                                
                                             
                                                   ii)
                                                
                                                
                                                   presun zakázaného tovaru a ilegálny presun obmedzeného tovaru vrátane nebezpečného tovaru na územie členského štátu.“
                                                
                                             
                                 
                     
                  
                        2.
                     
                     
                        Článok 4 ods. 1 sa nahrádza takto:
                        
                           „1.   Zmrazujú sa všetky finančné prostriedky a hospodárske zdroje, ktoré sú vo vlastníctve, držbe alebo pod kontrolou osôb, subjektov alebo orgánov uvedených v prílohe, ktoré spĺňajú ktorékoľvek z týchto kritérií:
                           
                                       a)
                                    
                                    
                                       osoby, subjekty alebo orgány, ktoré sú zodpovedné za vážne porušenia ľudských práv alebo za represie voči občianskej spoločnosti a demokratickej opozícii, alebo ktorých činnosti iným spôsobom vážne ohrozujú demokraciu alebo právny štát v Bielorusku, a všetky fyzické alebo právnické osoby, subjekty alebo orgány spojené s takýmito osobami, subjektmi alebo orgánmi;
                                    
                                 
                                       b)
                                    
                                    
                                       fyzické alebo právnické osoby, subjekty alebo orgány, ktoré majú z podpory Lukašenkovho režimu prospech,;
                                    
                                 
                                       c)
                                    
                                    
                                       fyzické alebo právnické osoby, subjekty alebo orgány, ktoré organizujú činnosti Lukašenkovho režimu, alebo k nim prispievajú, uľahčujúce:
                                       
                                                   i)
                                                
                                                
                                                   ilegálne prekračovanie vonkajších hraníc Únie;
                                                
                                             
                                                   ii)
                                                
                                                
                                                   presun zakázaného tovaru a ilegálny presun obmedzeného tovaru vrátane nebezpečného tovaru na územie členského štátu;
                                                
                                             
                                 
                                       d)
                                    
                                    
                                       právnické osoby, subjekty alebo orgány vo vlastníctve osôb, subjektov alebo orgánov podľa písmen a), b) alebo c) alebo pod ich kontrolou.“
                                    
                                 
                     
                  
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 15. novembra 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady 2012/642/SZBP z 15. októbra 2012 o reštriktívnych opatreniach vzhľadom na situáciu v Bielorusku (Ú. v. EÚ L 285, 17.10.2012, s. 1).